CELEX: 32012H0724(05)
Language: da
Date: 2012-07-10 00:00:00
Title: Rådets henstilling af 10. juli 2012 om Den Tjekkiske Republiks nationale reformprogram for 2012 og med Rådets udtalelse om Den Tjekkiske Republiks konvergensprogram for 2012-2015

24.7.2012   
            
            
               DA
            
            
               Den Europæiske Unions Tidende
            
            
               C 219/17
            
         RÅDETS HENSTILLING
   af 10. juli 2012
   om Den Tjekkiske Republiks nationale reformprogram for 2012 og med Rådets udtalelse om Den Tjekkiske Republiks konvergensprogram for 2012-2015
   2012/C 219/05
   RÅDET FOR DEN EUROPÆISKE UNION,
   som henviser til traktaten om Den Europæiske Unions funktionsmåde, særlig artikel 121, stk. 2, og artikel 148, stk. 4,
   som henviser til Rådets forordning (EF) nr. 1466/97 af 7. juli 1997 om styrkelse af overvågningen af budgetstillinger samt overvågning og samordning af økonomiske politikker (1), særlig artikel 9, stk. 2,
   som henviser til henstilling fra Europa-Kommissionen,
   som henviser til konklusioner fra Det Europæiske Råd,
   som henviser til udtalelse fra Beskæftigelsesudvalget,
   som har hørt Det Økonomiske og Finansielle Udvalg, og
   som tager følgende i betragtning:
   
               (1)
            
            
               Den 26. marts 2010 godkendte Det Europæiske Råd Kommissionens forslag til en ny strategi for vækst og beskæftigelse, Europa 2020, baseret på en øget samordning af de økonomiske politikker, som fokuserer på nøgleområder, hvor der skal gøres en særlig indsats for at øge Europas potentiale for bæredygtig vækst og konkurrenceevne.
            
         
               (2)
            
            
               Den 13. juli 2010 vedtog Rådet en henstilling om de overordnede retningslinjer for medlemsstaternes og Unionens økonomiske politikker (2010-2014) og den 21. oktober 2010 en afgørelse om retningslinjer for medlemsstaternes beskæftigelsespolitikker (2), som tilsammen udgør de »integrerede retningslinjer«. Medlemsstaterne blev opfordret til at tage de integrerede retningslinjer i betragtning i deres nationale økonomiske politik og beskæftigelsespolitik.
            
         
               (3)
            
            
               Den 12. juli 2011 vedtog Rådet en henstilling (3) om Den Tjekkiske Republiks nationale reformprogram for 2011 og afgav en udtalelse om Den Tjekkiske Republiks opdaterede konvergensprogram for 2011-2014.
            
         
               (4)
            
            
               Den 23. november 2011 vedtog Kommissionen den anden årlige vækstundersøgelse, som markerede starten på det andet europæiske halvår med forudgående og integreret politisk samordning, som er forankret i Europa 2020-strategien. Den 14. februar 2012 vedtog Kommissionen på grundlag af Europa-Parlamentets og Rådets forordning (EU) nr. 1176/2011 af 16. november 2011 om forebyggelse og korrektion af makroøkonomiske ubalancer (4) rapporten om varslingsmekanismen, hvori den ikke identificerede Den Tjekkiske Republik som en af de medlemsstater, for hvilke der ville blive gennemført en dybdegående undersøgelse.
            
         
               (5)
            
            
               Rådet vedtog den 1. december 2011 konklusioner, der opfordrede Udvalget for Social Beskyttelse til i samarbejde med Beskæftigelsesudvalget og andre udvalg at forelægge sine synspunkter vedrørende anbefalede foranstaltninger inden for Europa 2020-politikcyklussen. Disse synspunkter udgør en del af Beskæftigelsesudvalgets udtalelse.
            
         
               (6)
            
            
               Europa-Parlamentet har været behørigt inddraget i Det Europæiske Semester i overensstemmelse med forordning (EF) nr. 1466/97 og vedtog den 15. februar 2012 en beslutning om beskæftigelse og sociale aspekter i den årlige vækstundersøgelse for 2012 og en beslutning om bidraget til den årlige vækstundersøgelse 2012.
            
         
               (7)
            
            
               Den 2. marts 2012 tilsluttede Det Europæiske Råd sig prioriteterne med henblik på sikring af finansiel stabilitet, finanspolitisk konsolidering og tiltag til fremme af vækst. Det understregede nødvendigheden af at videreføre en differentieret og vækstfremmende finanspolitisk konsolidering, genetablere normale lånemuligheder i økonomien, fremme vækst og konkurrenceevne, håndtere arbejdsløsheden og de sociale konsekvenser af krisen og modernisere den offentlige forvaltning.
            
         
               (8)
            
            
               Den 25. april 2012 forelagde Den Tjekkiske Republik sit konvergensprogram for perioden 2012-2015 og den 13. april 2012 sit nationale reformprogram for 2012. For at tage hensyn til de indbyrdes sammenhænge mellem de to programmer er de blevet vurderet sammen.
            
         
               (9)
            
            
               Baseret på vurderingen af konvergensprogrammet i henhold til forordning (EF) nr. 1466/97 er Rådet af den opfattelse, at det makroøkonomiske scenarie, der danner grundlag for de budgetmæssige fremskrivninger i programmet, er realistisk. Ifølge konvergensprogrammet forventes BNP-væksten at nå henholdsvis 0,2 % og 1,3 % i 2012 og 2013 sammenlignet med henholdsvis 0 % og 1,5 % i 2012 og 2013 ifølge Kommissionen tjenestegrenes prognose fra foråret 2012. Den budgetstrategi, der er skitseret i konvergensprogrammet, har til formål at skabe balance i budgettet i 2016. Det offentlige underskud på 2,9 % af BNP i 2013 er i tråd med fristen for korrektionen af det uforholdsmæssigt store underskud, fastsat i Rådets henstilling af 2. december 2009. Den årlige finanspolitiske indsats på 0,9 % af BNP i perioden 2010-2013, der bygger på en (genberegnet) strukturel budgetsaldo (5), ligger en anelse under indsatsen på 1 % af BNP, som Rådet henstillede til. I konvergensprogrammet bekræftes den tidligere mellemfristede budgetmålsætning om et underskud på 1 % af BNP, som i tilstrækkelig grad afspejler de krav i stabilitets- og vækstpagten, der skal opfyldes i 2015. Fremskridt med hensyn til at opfylde den mellemfristede budgetmålsætning udgør 0,8 % og 0,7 % af BNP i henholdsvis 2014 og 2015, baseret på den (genberegnede) strukturelle budgetsaldo, og vækstraten for de offentlige udgifter er i overensstemmelse med stabilitets- og vækstpagtens benchmark for udgifter.
               De budgetmæssige fremskrivninger i konvergensprogrammet er forbundet med adskillige risici. Loven om finansiel godtgørelse til kirker, som i øjeblikket drøftes i parlamentet, vil øge det offentlige underskud med 1,5 % af BNP én gang i ikrafttrædelsesåret. Mere generelt indebærer arten og omfanget af de planlagte konsolideringsforanstaltninger på både indtægts- og udgiftssiden en betydelig risiko for holdbarheden af den finanspolitiske tilpasning efter programperioden. Budgettilpasningen har hidtil først og fremmest været baseret på lineære nedskæringer, som også påvirker vækstfremmende udgifter. Yderligere besparelser, der beløber sig til næsten 1 % af BNP, i udgifterne til den offentlige forvaltning er planlagt i perioden 2013–2015, men programmet indeholder ikke tilstrækkeligt præcise oplysninger herom. Endelig er hovedparten af de planlagte indtægtsforøgende foranstaltninger af midlertidig art og forventes at udløbe i 2015. Ifølge konvergensprogrammet forventes gældskvoten at toppe på 45,1 % af BNP i 2013 og derefter aftage, fortrinsvis på grund af den forventede løbende forbedring af den primære saldo.
            
         
               (10)
            
            
               I 2011 godkendte de tjekkiske myndigheder en forhøjelse af den nedsatte momssats og punktafgifterne på tobak; de godkendte også en større skattereform, som påvirker beskatningen af arbejde, og som forventes at træde i kraft i 2014. Der blev på regeringsplan vedtaget yderligere ændringer af skattesystemet i april 2012. Nogle af disse ændringer vedrører miljøafgifter og boligbeskatning, som i øjeblikket er lavere end EU-gennemsnittet. Den midlertidige karakter af de foreslåede bestemmelser om beskatningen af arbejde vil skabe yderligere omkostninger i forbindelse med overholdelse deraf og gøre dem mindre forudsigelige for skatteyderne. Endvidere tages der i det nye forslag kun delvist højde for den lave reelle beskatning af selvstændige erhvervsdrivende sammenlignet med lønmodtagere, fordi der gøres udstrakt brug af faste beløb og skattefradrag. Endelig vedtog regeringen foranstaltninger til bekæmpelse af svig med moms og brændstofafgifter og tog de første skridt til at indføre en fælles inddrivelsesinstans. Men overholdelsen af skattereglerne er stadig et problem, og det nuværende skatteopkrævningssystem bygger ikke på en koordineret helhedsstrategi for overholdelse af skattereglerne.
            
         
               (11)
            
            
               Regeringen godkendte og gennemførte til dels en reform af pensionssystemet med henblik på at genskabe finanspolitisk holdbarhed og øge pensionsopsparingen. På grund af den gradvise stigning i pensionsudgifterne, som forventes at tage til fra 2030 og frem, er de fremskrevne finanspolitiske ubalancer i pensionssystemet dog stadig høje i forhold til EU-gennemsnittet. Reformen styrker sammenkædningen mellem den lovbestemte pensionsalder og den forventede levealder, men den omfatter ikke en mekanisme, der kan sikre en rettidig reaktion på fremtidige ændringer. Den nye finansierede søjles kapacitet til at bidrage til højere gennemsnitlige pensioner i fremtiden afhænger af, hvilken andel af arbejdstagerne, navnlig yngre arbejdstagere, der deltager i den, og af det forventede afkast på lang sigt. Der blev imidlertid ikke bebudet foranstaltninger med henblik på at stimulere en effektiv deltagelse inden for denne søjle, og der bør gives mere vejledning til potentielle opsparere. Derudover udgør den nye pensionsordning for tidlig tilbagetrækning, som regeringen har planlagt efter aftale med arbejdsmarkedets parter, en betydelig risiko for reformernes troværdighed og rækkevidde med hensyn til at opnå såvel en effektiv forhøjelse af pensionsalderen som tilstrækkelige pensioner.
            
         
               (12)
            
            
               Den samlede arbejdsløshed ligger under EU-gennemsnittet, men kvinder med børn og andre udsatte grupper har vanskeligt ved at udnytte deres potentiale på arbejdsmarkedet. Et tidligere tilbagevenden fra forældreorlov, hvilket ville forebygge tab af færdigheder, forudsætter lettere adgang til børnepasning især for børn under tre år. I den forbindelse lempede regeringen de tekniske krav til etablering af børnehaver, der drives som selskaber, og den påtænker at indføre skattefordele for at opmuntre til at udbrede privat børnepasning, og derigennem gennemfører den henstillingerne delvist. Men eftersom kun 3 % af børn under 3 år passes i formel børnepasning (i forhold til 24 % i EU-27 i 2009), er der behov for yderligere foranstaltninger med henblik på at øge arbejdsmarkedsdeltagelsen for forældre med småbørn.
            
         
               (13)
            
            
               Der er vedtaget flere foranstaltninger for at forbedre den offentlige arbejdsformidling. Regionale arbejdsformidlingskontorer blev underlagt et nyt centralt arbejdsformidlingskontor, og som led i en bredere reform af de sociale ydelser blev ansvaret for udbetaling af sociale ydelser uden for forsikringsordningen overført fra kommunerne til arbejdsformidlingskontorer. Den heraf følgende øgede arbejdsbyrde vil imidlertid lægge yderligere pres på de offentlige arbejdsformidlingers personale, hvor antallet af ansatte faldt med 12 % i 2011. Med henblik på at forbedre arbejdsformidlingen er der indført en ordning med udlicitering af arbejdsformidlingsydelser til private agenturer. En stor del af gebyrerne skal betales forud, hvilket skal tages op til fornyet gennemgang i fremtiden for at sikre, at incitamenterne er i overensstemmelse med arbejdsmarkedsresultaterne. Der er behov for en yderligere indsats for at sikre bedre kvalitet og effektivitet på områderne uddannelse, jobsøgningsbistand og individualiserede tjenester. De nødvendige midler og incitamenter vil skulle tilvejebringes. Effektiviteten bør vurderes for at målrette ordningen bedre, hvis interventionerne og finansieringen af aktiveringsprogrammerne gøres resultatorienteret.
            
         
               (14)
            
            
               Der stadig er rige muligheder for at forbedre den offentlige forvaltnings effektivitet trods de seneste forbedringer på nogle områder, f.eks. e-forvaltningsydelser og reduktion af virksomhedernes administrative byrde. Der findes i øjeblikket en strategi for korruptionsbekæmpelse for 2011-2012. En ny strategi for perioden efter 2012 er under udarbejdelse og vil blive vedtaget i løbet af 2012. Hovedresultatet af den nuværende strategi er vedtagelsen af den nye lov om offentlige indkøb, der har været i kraft siden april 2012. Ikke desto mindre vil en korrekt håndhævelse og gennemførelse af loven være afgørende for dens troværdighed og effektivitet. Der er endnu ikke taget skridt til at behandle spørgsmålet om anonym besiddelse af kapitalandele. Loven om offentlige ansatte er stadig under udarbejdelse, men må vedtages hurtigst muligt for at give forvaltningen den fornødne stabilitet. Endvidere har uregelmæssigheder i forbindelse med offentlige indkøb og det faktum, at den offentlige forvaltnings styrings- og kontrolsystemer ikke fungerer optimalt, været væsentlige kilder til problemer i forbindelse med anvendelsen af EU's midler.
            
         
               (15)
            
            
               Den tjekkiske økonomi har behov for at mobilisere faktorer, der letter overgangen til innovationsbaseret vækst, højere merværdi og menneskelig kapital, fordi mulighederne for yderligere reel konvergens, der bygger på kapitalintensiv vækst, forekommer relativt begrænsede. En reform af de videregående uddannelser drøftes i øjeblikket. Selv om denne reform omfatter en gennemgang af den nuværende akkrediteringsproces, er den ikke tilstrækkeligt præcis i henseende til det centrale spørgsmål om standarder for evaluering af kvaliteten, og da der ikke foretages en systematisk indsamling og analyse af data, har reformen ikke opnået støtte fra akademiske kredse. Efter at tjekkiske elever har oplevet en tilbagegang i deres resultater, har regeringen iværksat foranstaltninger for at sikre minimumslæringsresultater tillige med en strategi for landsdækkende computerbaserede prøver. Disse foranstaltninger er imidlertid alt for afgrænsede til at øge kvaliteten af og ligheden i den obligatoriske skolegang.
            
         
               (16)
            
            
               Som led i Det Europæiske Semester har Kommissionen gennemført en omfattende analyse af Den Tjekkiske Republiks økonomiske politik. Den har vurderet konvergensprogrammet og det nationale reformprogram. Kommissionen har ikke blot taget hensyn til deres relevans for en holdbar finanspolitik og socioøkonomisk politik i Den Tjekkiske Republik, men også til, i hvor høj grad de er i overensstemmelse med EU's regler og retningslinjer, da der er behov for at styrke Unionens samlede økonomiske styring, ved at der fra EU-niveau gives input til kommende nationale beslutninger. Kommissionens henstillinger inden for rammerne af Det Europæiske Semester er afspejlet i henstilling 1-6 nedenfor.
            
         
               (17)
            
            
               På baggrund af denne vurdering har Rådet gennemgået Den Tjekkiske Republiks konvergensprogram, og Rådets udtalelse (6) afspejles især i henstilling 1 nedenfor,
            
         HENSTILLER, at Den Tjekkiske Republik i perioden 2012-2013 træffer foranstaltninger med henblik på at:
   
               1)
            
            
               sikre de planlagte fremskridt i henseende til en rettidig korrektion af det uforholdsmæssigt store underskud. I dette øjemed gennemføre budgettet for 2012 fuldt ud, og foretage en specifikation af varige foranstaltninger, der vil være nødvendige for i 2013 at opnå den gennemsnitlige årlige strukturtilpasning, som er angivet i Rådets henstilling som led i proceduren for uforholdsmæssigt store underskud. Efterfølgende sikre en passende strukturjusteringsindsats for derigennem at gøre tilstrækkelige fremskridt med hensyn til den mellemfristede budgetmålsætning, og herunder opfyldelse benchmarket for udgifter. I den forbindelse undgå lineære nedskæringer, beskytte vækstfremmende udgifter, og optrappe bestræbelserne på at forbedre de offentlige udgifters effektivitet. Udnytte råderummet for skattestigninger, som skader væksten mindst muligt. Overflytte den høje skattebyrde på arbejde til boligskatter og miljøafgifter. Mindske forskellene i den skattemæssige behandling af lønmodtagere og selvstændige. Træffe foranstaltninger til at forbedre skatteopkrævningen, nedbringe skatteunddragelse og forbedre overholdelsen af skattereglerne, herunder ved at gennemføre en fælles inddrivelsesinstans for alle skatter og afgifter
            
         
               2)
            
            
               indføre yderligere ændringer af den offentlige pensionsordning for at sikre dens holdbarhed på lang sigt. Genoverveje planer om at muliggøre en tidligere tilbagetrækning fra arbejdsmarkedet. Tilskynde til en effektiv deltagelse af unge arbejdstagere i den påtænkte finansierede ordning med henblik på at forbedre pensionernes tilstrækkelighed
            
         
               3)
            
            
               træffe yderligere foranstaltninger for at øge udbuddet af pasningsfaciliteter til børn i førskolealderen til rimelige priser og af god kvalitet
            
         
               4)
            
            
               styrke offentlige arbejdsformidlingstjenester ved at øge kvaliteten og effektiviteten af uddannelse, jobsøgningsbistand og individualiserede tjenester, herunder af udliciterede tjenester
            
         
               5)
            
            
               vedtage og gennemføre loven om offentlige ansatte hurtigst muligt for at fremme den offentlige forvaltnings stabilitet og effektivitet og dermed undgå uregelmæssigheder. Sikre en passende gennemførelse af den nye lov om offentlige indkøb. Behandle spørgsmålet om anonym besiddelse af kapitalandele. Sikre en korrekt anvendelse af EU-midler, og intensivere kampen mod korruption
            
         
               6)
            
            
               vedtage den nødvendige lovgivning, hvorved der indføres et gennemskueligt og klart defineret system til evaluering af videregående uddannelsesinstitutioners og forskningsinstitutioners kvalitet. Sikre, at finansieringen er holdbar, og at den knyttes til resultatet af kvalitetsvurderingen. Etablere en evalueringsramme, som er målrettet en forbedring af den obligatoriske undervisning.
            
         
      Udfærdiget i Bruxelles, den 10. juli 2012.
      
         
            På Rådets vegne
         
         V. SHIARLY
         
            Formand
         
      
   
   
      (1)  EFT L 209 af 2.8.1997, s. 1.
   
      (2)  Opretholdt for 2012 ved Rådets afgørelse 2012/238/EU af 26. april 2012 om retningslinjer for medlemsstaternes beskæftigelsespolitikker (EUT L 119 af 4.5.2012, s. 47).
   
      (3)  EUT C 212 af 19.7.2011, s. 5.
   
      (4)  EUT L 306 af 23.11.2011, s. 25.
   
      (5)  Konjunkturkorrigerede saldo eksklusive engangsforanstaltninger og midlertidige foranstaltninger som genberegnet af Kommissionen på grundlag af oplysningerne i programmet efter den i fællesskab aftalte metode.
   
      (6)  I henhold til artikel 9, stk. 2, i forordning (EF) nr. 1466/97.